Investeerimisringis osales ka Taxify strateegiline partner Hiina sõidujagamisettevõte Didi. Uute investoritena lisandusid Euroopa kasvuettevõtetele keskendunud riskikapitali fond Korelya Capital, Eesti riskikapitalifond United Angels ja TransferWise'i kaasasutaja Taavet Hinrikus.

Taxify juhatusse hakkab kuuluma Daimleri esindaja, teatas ettevõte.

Taxify kaasasutaja ja tegevjuhi Markus Villigi sõnul suunab ettevõte investeeringu tehnoloogilistesse arendustesse ning laienemisse eeskätt Euroopa ja Aafrika turgudel. "Meie suurim väljakutse on parima tiimi kasvatamine. Soovime aasta lõpuks kasvatada meeskonda 300 inimese võrra, väga suur rõhk on inseneridel ja andmeteadlastel," ütles ta.

"Daimleri mobiilsete teenuste kasutajaid on täna üle maailma 22 miljonit, seda nii sõidujagamise kui kombineeritud transpordi valdkonnas. Taxify täiendab kiiresti kasvava ja globaalse ambitsiooniga sõidujagamisplatvormina suurepäraselt meie olemasolevat ja kasvavat mobiilsusteenuste partnerite võrgustikku," ütles Daimleri mobiilsete ja finantsteenuste juht Jörg Lamparter.

Taxify osanike hulka kuulub 19 firmat, nende seas Mobi Solutions (omanike hulgas Rain Rannu, Linnar Viik, Veiko Raime), Hiina sõidujagamisplatvorm DiDi, AdCash, Chilli Invest OÜ (Märt Kelder), Fischermay OÜ (Andrus Purde ja Aare Jaanus), Fischermay OÜ (Andrus Purde, Aare Jaanus), märgib Eesti Ekspress.

Taxify asutasid 2013. aastal vennad Villigud – toona kõigest 19-aastane Markus ning tema vanem vend Martin. Täna sõidab nelja maailmajao umbes 30 linnas iga päev üle 100 000 Taxify süsteemiga liitunud taksoauto. Ettevõte tegutseb nii Kanadas kui Austraalias, samuti Saudi Araabias, Bagdadis, Pariisis ja Kaplinnas.

Mullu augustis ostis samuti sõidujagamisteenust pakkuv Hiina ettevõte Didi Chuxing 13-protsendilise vähemusosaluse Taxifys, kuid senised omanikud säilitasid ettevõtte üle kontrolli.